阿智歌
作者：饒節
朝代：宋

paragraphs: 呂卿諸子森如蝟，不作世間兒女氣。
封胡羯末自行列，麟鳳龜龍各異致。
小兒阿智甫七齡，衮衮似欲無諸兄。
疏眉秀目澹玉雪，覆肝立壁開天庭。
自從諸兄授孝經，淋漓筆墨有典刑。
客來推席儼在庭，舉頭揖客客爲驚。
吾知呂卿大源委，黄河崑崙千萬里。
政令凡兒出其中，不扶而直麻生蓬。
况如此雛落落自奇偉，出門汗血當追風。